Tinaminiai
Tinaminiai (Tinamidae) – tinaminių paukščių (Tinamiformes) būrio šeima. Kūnas 14-50 cm ilgio, masė 43-1800 g. Snapas plonas, ilgokas, truputį nulenktas žemyn. Kai kurios rūšys ant galvos turi nedidelį kuodelį. Sparnai trumpi, platūs. Uodega labai trumpa. Plunksnų spalva rudai pilka su vos pastebimomis juostelėmis ir dėmelėmis. Kai kurių rūšių yra ryškus lytinis dimorfizmas. Kojos stiprios, su 3 ar 4 pirštais. Gerai bėgioja, menkai skraido. Aktyvūs sutemomis ir naktį. Paplitę Pietų ir Centrinėje Amerikoje. Deda 1-10 kiaušinių. Peri patinas 16-20 dienų.